Árið 2017 var ákveðið að efla til muna samskipti Borgarholtsskóla við skóla og stofnanir erlendis . Ráðinn var verkefnisstjóri erlends samstarfs og eftir það hafa um 100 kennarar og nemendur skólans farið til útlanda til þess að efla kunnáttu sína og færni . Kennarar hafa farið í vikulanga starfskynningu í skólum eða á námskeið til þess að kynnast kennsluháttum og nýjungum í kennslu í öðrum löndum . Nemendur hafa farið í einn mánuð í senn sem gestanemendur eða í starfsþjálfun í fyrirtækjum í sínu fagi auk þess sem töluverður fjöldi hefur farið í styttri ferðir með kennurum til þátttöku í fjölbreyttum verkefnum með jafnöldrum sínum víðsvegar um Evrópu . Fjöldi kennara og nemenda hafa jafnframt sótt Borgarholtsskóla heim í sama tilgangi . Sem dæmi um ferðir nemenda má nefna ferð tveggja stúlkna sem stunda nám í bílamálun en þær fóru til Norður-Spánar í sambærilegan skóla þar . Stúlkurnar vöktu talsverða athygli sem einu kvenkyns nemendurnir í deildinni . Einnig mætti nefna ferð stúlku sem fór til Oxford á Englandi í starfsþjálfun í Montessori leikskóla og ferð nemenda í grafískri hönnun og kvikmyndagerð sem hafa stundað nám sitt við framhaldsskóla í Madrid . Borgarholtsskóli er ekki aðeins þátttakandi í verkefnum sem önnur lönd skipuleggja því að skólinn á frumkvæði að og stýrir samstarfsverkefni sex landa í listgreinum en verkefnið snýst um heimsmarkmið Sameinuðu þjóðanna um sjálfbærni fyrir árið 2030 . Ferðir kennara og nemenda eru að stærstum hluta fjármagnaðar með styrkjum Evrópusambandsins ( Erasmus + ) og norrænum styrkjum ( Nordplus ) sem Rannís ( Rannsóknarmiðstöð Íslands ) úthlutar . Alls hefur Borgarholtsskóli fengið ríflega 50 milljónir í sinn hlut á síðastliðnum tveimur árum til þeirra verkefna sem hann hefur sótt um . Verkefnin ná til 27 framhaldsskóla í 20 löndum en auk þess hefur skólinn tekið þátt í verkefnum erlendis með Háskóla Íslands og Listaháskóla Íslands . Tengslanet Borgarholtsskóla hefur því tvíeflst á mjög skömmum tíma og styrkt skólann á allan hátt . Í könnunum sem kennarar fylla út þegar heim er komið kemur fram að þeir telja sig hafa haft mikið gagn af utanlandsferð sinni . Einkum telja þeir að ferðin hafi leitt til aukinnar fagþekkingar og þekkingar á nýjum kennsluháttum . Bæði nemendur og kennarar telja samstarf skóla af þessu tagi efla gagnkvæman skilning á menningu og viðhorfum ólíkra þjóða sem er einmitt einn megintilgangur samstarfs af þessu tagi . Verkefnisstjóri erlends samstarfs er Kristveig Halldórsdóttir .